Да нашых дзен з усіх мураваных збудаванняў Заслаўскага замка, пастаўленых па фундацыі Яна Янавіча Глебавіча ў канцы XVI ст., захаваўся толькі пратэстанцкі храм – кальвінскі збор (сення Спаса-Праабражэнская царква). Лаканічны готыка-рэнесансны воблік храма фарміруецца спалучэннем прастакутнага аднанефнага будынка кафалікона, перакрытага крыжовымі скляпеннямі, і 35-мятровай шасціяруснай вежай. Фасады будынка і чацверыкі вежы праразаюць аконныя праемы з паўцыркульнымі ці лучковымі аркамі, а таксама маленькія люнеты, якія ў свой час выконвалі абарончую функцыю. Кафалікон накрыты высокім двухсхільным дахам, вежа мае шатровае завяршэнне.